આ રાઘવને એમાં વળી નવી ભાત પાડી. મહિનાની પહેલી તારીખની ઉજાણીમાં ભાગ લેવાની એણે રીતસરની ના પાડી દીધી. અને રંગીલદાસે પોતાની વિશિષ્ટ મશ્કરીઓ શરૂ કરી ત્યારે ગુપચુપ જઈને પોતાના ટેબલ આગળ બેસી કામમાં મચી પડ્યો. આજ લગીના ઇતિહાસમાં ઑફિસમાં કોઇએ છેક આવું તો નહોતું કર્યું. કરવાનું સાહસ પણ કોનામાં હતું? રંગીલદાસ અને એમના સાથીઓના અટ્ટહાસ્ય અને ઉપાલંભ સામે ટક્કર ઝીલવાની કોની હિંમત હતી? પણ તેમના એ દીર્ઘજીવી વિજય પર આ આજકાલના આવેલા મદ્રાસી છોકરાએ પાણી ફેરવી દીધું.